钦定古今图书集成/明伦汇编/官常典/第065卷 > 谯烈王无忌
## 钦定古今图书集成/明伦汇编/官常典/第065卷 > 谯烈王无忌

按《晋书谯刚王传》：“刚王逊子闵王承，承子烈王无忌，
字公寿。承之难，以年小获免。咸和中，拜散骑侍郎，累
迁屯骑校尉、中书黄门侍郎。江州刺史褚裒当之镇，
无忌及丹阳尹桓景等饯于板桥。时王廙子丹杨丞
耆之在坐，无忌志欲复仇，拔刀将手刃之，裒景命左
右救捍获免。御史中丞车灌奏无忌欲专杀人，付廷”
尉科罪。成帝诏曰：“王敦作乱，闵王遇祸，寻事原情，今
王何责？然公私宪制，亦已有断。王当以体国为大，岂
可寻绎由来，以乱朝宪！主者其申明法令，自今以往，
有犯必诛。”于是听以赎论。建元初，迁散骑常侍，转御
史中丞，出为辅国将军、长沙相，又领江夏相。寻转南
郡、河东二郡太守，将军如故。随桓温伐蜀，以勋赐少
子愔爵“广晋伯”，进号“前将军。”永和六年薨，赠卫将军。
二子：恬、愔。恬立。